**«Отаным -тағдырым».**

 **Ардан Жайнагуль- бастауыш сынып мұғалімі,**

**Молодежный орта мектебі**

«Отан - оттан да ыстық» деген дана халқымыз, адам баласының жүрегінде ең бірінші, ақ сүт берген туған анасына деген сезім орын алса, екінші, Отанға деген жалынды, ыстық сезім орын алады екен. Демек, Отансыз өмір сүру жарымжан, мүгедек адаммен тең емес пе?! Отан- киелі де қасиетті сөз. Отан – адам өмірінде киелі орын алады. Нақты осы жер оны елімен, өткенмен және болашақпен байланыстырады. Міне, сондықтан да тіпт і балалық шақтан бастап-ақ адамда Отанға деген махаббат сезімі оянады. Әрбіріміз үшін Отан ошақбасынан басталады: туған жер, туған көше, туған қала. Жас әрі жасампаз қазақ елінің менің Отаным болғанына қуанамын. Ұлан-ғайыр атырапқа созылған қазақ жері маған рух пен күш беріп тұратындай. Елімнің әсемдікке толы табиғаты мен ата-бабамыз қалдырған мол мұрамыз әлі күнге дейін өз құндылығын жоғалтқан жоқ.

Халқымыздың заңғар жазушысы М.Әуезов небәрі жиырма жасында, « ...Ал қазақ, мешел болып қалам демесең, тағылымыңды, бесігіңді түзе!...» деген қанатты сөзді жазды емеспе?! Сол сөздің өзінде қаншама мән, қаншама мағына бар десеңші. Еңселі елдің жастары да дара, қарттары да тұлға екенін анық айтып көрсеткендей. Қазақ елі бірінші жастарымен мақтанады, ал осы Тәуелсіз елді алып берген ата-бабаларын пір тұтады.

. Сол сенімді бүгінде ұрпақтары ақтады ма? «Мен елім үшін не істей алам» - деген сұрақ әр – бір көкірегі ояу қазақты мазалауы тиіс.Себебі өз елінің патриоты болатын азамат қана Отаны үшін көп еңбек сіңіріп,елі мен жері үшін отқа да, суға түсіп өз елінің бетке ұстар азаматы бола алады. Бірақ,елі үшін еңбек сіңірген адамдардың барлығының мақсаты елін биікке көтеруі болса ғой, әттең, өзінің абыройын ойлап, даңқы үшін ерен еңбектерге баратындар да бар ғой арамызда. Ал бұрын ше? Бұрынғының батырлары ақ найзаның ұшымен, ақ білектің күшімен, ұлтарақтай жерін қорғауға аттанғанда, өзім дейтін менмен емес, артымда қалған халқымның жағдайы не болар екен? – деген үлкен мақсат пен толғаныс пен аттанатын болған.

 «Отаным» деген жүрегімнен шыққан асыл сөзді мақтанышпен, асқақтықпен айта аламын. Ата-бабамыздың азаттық жолындағы ерен ерлігінің арқасында осынау арман еткен заманға тер төге, көп күш жұмсай жеткен елімді мақтаныш етемін. Талай жылғы ұлы дүбір, дүрбелеңнен кейін жарқын болашақтың таңы атып, еркіндік пен теңдік есігін айқара ашты. Еліміздің күні оңынан туып, жарық жұлдыздар шоғыры ұлттық намыс пен арымызды тудай желбіретті. Әрине, бұл күн оңайлықпен келмегені белгілі. Еліміздің арыстары талай жылдар басын тау мен тасқа ұрып, тар жол тайғақ кеше жүріп, еліміздің болашағы, келер ұрпақтың бақытты ғұмыры үшін аянбай күресіп табандылық пен асқан қайсарлық, шыдамдылық пен беріктік танытты. Барлық саналы ғұмырын ұлт мүддесіне арнаған бес арыс, ұлы Отан соғысында елім деп жанын пида еткен қайтпас қыран алаш азаматтары, жүректері оттай жалындаған желтоқсан қаһармандары. Егемендігіміз айта берсе жалғаса берер елінің асыл ұландары, асқақ рухты азаматтарының ерен ерлігінің арқасы деп білемін. Әрбір сәт, әрбір уақыт ұлтарақтай елі үшін жанын пида еткен ата-бабаларымыздың арқасы.Еліміздің көгінде тәуелсіздік туы желбірегеннен бері өшкеніміз жанды, өлгеніміз қайта тірілді, ата-баба дәстүрі көш түзеді, халқымыз еңсесін тіктеп жарқын болашаққа қол созды. Қазақстанның осы уақыт аралығына көз салсақ, ауыз толтыра айтарлықтай, көкірегіңді мақтаныш сезімі кернеп еске аларлықтай жеткен жетістіктері, асқан асулары мен бағындырған жаңа белестері бар.

Бүгінгі Қазақстан Астанасын бас қала етіп, дамыған мәдениет пен экономиканың, білім мен ғылымның орталығына айналдырып, елінің тұрақтылығы мен бірлігін сақтап, дүние жүзіне танытуға күш салуда. Бұған мемлекетіміздің Біріккен ұлттар ұйымына, Еуропадағы қауіпсіздік пен ынтымақтастық ұйымы сияқты халықаралық қауымдастықтарға мүше болып дүние жүзі елдерімен тығыз байланыс орнатуы және осы жолда атқарып жатқан қыруар істері дәлел бола алады.

 Біз қазір ХХІ ғасырда, яғни ғасырлар тоғысында өмір сүріп жатырмыз, ата-бабаларымыздың ерлігін мақтан тұтып, жарқын болашағымыздан үміт күткен ұстаздармыз. Білімді ұрпақ – ертеңгі ел тірегі. Сондықтан қазіргі қазақ жастары терең білім алып, мәдениетті адам болуға ұмтылуы тиіс. «Шыңдасаң шыңға шығарсың» демекші, бұл біздің адал еңбегіміздің арқасында жүзеге асары анық. «Сен де бір кірпіш дүниеге, кетігін тап та бар қалан»,-деп Абай атамыз жырлағандай, әрбір адам қолқусырып қарап отырмай, мемлекетіміздің өркендеуіне өз септігін тигізуі қажет. Бұлай ойлау текті елдің,текті ұрпағының ғана қолынан келсе керек. Мен келешек ұрпағымыз қиялына қанат біткен, ойы ұшқыр жастар болатынына сенемін. Джон Кеннедидің «Ел мен үшін не істей алады деп сұрамаңыз, ел үшін өзім не істей аламын деп сұраңыз» деген сөзі мына заманда әрбір адамның өмірлік ұранына айналуы тиіс.

 Біздің Отанымыз-егеменді, тәуелсіз Қазақ мемлекеті. Жүз отыздай ұлт өкілдері тұратын осынау қасиетті мекенде, асқақтаған Алатаулы өлкеде, кеңшілігі керемет, дархан дастарқандай далада, егіні теңіздей толқыған, төрт түлігі маңыраған, өндірісі өркендеген мекенде өмір сүруші әрбір адам өз Отанын жанындай сүйіп, оның көк байрағын көкке көтеруді мақтаныш тұтады!

«Елге деген сатқындық ең алдымен оның болашағына сенбеуден басталады»-деген екен. Елбасымыз Н.Назарбаев. Мен елімнің келешегін табиғаты таңғажайып, экономикасы нығайған, медицина, білім беру жүйесі озат жолға қойылған мемлекеттер қатарынан көрінетіндігіне кәміл сенемін.

Елімнің келешегін ойлағандажүрегім қорықпайды, қайта қуанады, өйткені еліміздің болашағы нұрлы болмақ. Мен егеменді елімнің болашағын биік белестерге апаратын азаматша болуға талпынамын деген –әрбір жастардан , осы Қазақстан елінің бір кірпішін қалап қана қоймай, осы елдің шаңырағын тұрғызатын азамат шығатынына сенемін.

 Біз, бүгінгі ұрпаққа, Отанға деген сүйіспеншілікті, шыншылдықты, шыдамдылықты, қайсарлық пен табандылықты, тілін, дінінін сүюді сол алдыңғы толқын - аға буынның қаһарман тұлғасына қарауды үйретеміз. Отаным дейтін, намысты ту қылып ұстаған, Отанына шын берілген қазақтың ұлтжанды ұрпақтары барда олардың есімдері мәңгі жасай бермек.

Жасай бер, Жайнай бер Қазақ елі!

 Аты жөні: Ардан Жайнагуль

 Аудан: Зеренді ауданы

 Білім беру ұйымы: Молодежный орта мектебі

 Атқаратын лауазымы: Бастауыш сынып мұғалімі

 Байланыс телефондары: сот 87471656255

 Мектептікі 87163253149